b'\n_START_ARTICLE_\nPeeter Mudist\n_START_PARAGRAPH_\nPeeter Mudist (19. aprill 1942 Tallinnas \xe2\x80\x93 6. detsember 2013) oli eesti maalikunstnik ja skulptor.\n_START_SECTION_\nElulugu\n_START_PARAGRAPH_\nTa l\xc3\xb5petas aastal 1960 Tallinna 1. Keskkooli, seej\xc3\xa4rel \xc3\xb5ppis ta aastatel 1960\xe2\x80\x931963 Tallinna Pol\xc3\xbctehnilises Instituudis energeetikat, kuid j\xc3\xa4ttis \xc3\xb5pingud 4. kursusel pooleli ja astus 1963. aastal Eesti NSV Riiklikku Kunstiinstituuti, mille l\xc3\xb5petas 1967. aastal maali erialal. Seej\xc3\xa4rel t\xc3\xb6\xc3\xb6tas ta Tallinnas mitmel ametikohal, muuhulgas aastatel 1971\xe2\x80\x931979 Arsis kunstnikuna ning 1979\xe2\x80\x931981 Tallinna Pedagoogilise Instituudi \xc3\xb5ppej\xc3\xb5una._NEWLINE_Mudist osales n\xc3\xa4itustel alates 1968. aastast. Alates 1981. aastast tegutses ta vabakunstnikuna._NEWLINE_Ta oli Eesti Kunstnike Liidu liige alates 1972. aastast.\n_START_SECTION_\nLooming\n_START_PARAGRAPH_\nPeeter Mudist viljeles silmapaistvalt k\xc3\xb5iki traditsioonilisi kunstiliike - maali, skulptuuri ja graafikat. Ta maalis enamasti \xc3\xa4ratuntavaid motiive \xe2\x80\x93 inimest, lilli, maastikku. Tema hilislooming muutus \xc3\xbcha abstraktsemaks. Mudistile olid olulised tema teoste pealkirjad: n\xc3\xa4iteks "Nuusutab lille" v\xc3\xb5i "K\xc3\xb5ik teed on veel valla ja k\xc3\xb5ik soovid v\xc3\xb5ivad t\xc3\xa4ituda", "Mullat\xc3\xb6\xc3\xb6d Vabaduse v\xc3\xa4ljakul ja tema \xc3\xbcmbruses". Peeter Mudist v\xc3\xa4ljendas ennast ka kirjas\xc3\xb5nas. Suurem osa sellest on kaante vahele kogutud kahes autoriraamatus: "Avaldatud Mudist. Ratsuk\xc3\xa4ik" (2002, Eesti Kultuurkapitali aastapreemia esseistika alal 2003) ja "Illustreeritud Mudist ehk Tobias" (2004). Viimane on mahukas kunstialbum, mis sisaldab autoritekstide ja elulooliste fotode k\xc3\xb5rval l\xc3\xb5viosa kunstniku loomingust.\n_START_SECTION_\nIsiklikku\n_START_PARAGRAPH_\nPeeter Mudist oli litograaf Evald Mudisti poeg. Tema t\xc3\xa4di oli akvarellist Margarethe Fuks._NEWLINE_\xc3\x9cle 30 aasta kannatas ta Parkinsoni t\xc3\xb5ve k\xc3\xa4es.'